《牵情引》
明代·许篈

熊州楼观飞云外，白简霜威凌皂盖。
组练三千引绣衣，罗裙二八鸣珠带。
九华之帐香氤氲，寂寂琼楼午夜分。
苎里佳人娇荐枕，巫山仙子渺行云。
牵情梦罢看归路，别恨迢迢隔烟雾。
妾心苦作藕中丝，郎意何如荷上露。
锦水东西杨柳新，往来愁杀断肠人。
欲将心事寄青鸟，芳草年年空复春。

作者简介：朝鲜人。举进士第一万历壬午官成均司成。